# ПРАТЕНИЧКО ПРАШАЊЕ

Од пратеникот Илија Димовски, поставено на

62-та седница на Собранието на Република Македонија,

одржана на 25 јуни 2009 година

Пратеничкото прашање гласи:

Во претходните 2-3 недели македонската јавност сериозно се инте­ресираше за еден случај со назначување на господинот Зоран Јовановски за потпретседател на СДСМ и за неговото, што е позначајно вработување во Комерцијална банка. Зоран Јовановски долго време ја обавувал работата во Владата на Република Македонија.

Дали вработувањето на господинот Зоран Јовановски во Комерцијална банка може да има влијание на загрозување на пазарните принципи во банкарскиот сектор, дисторзија на економијата, влијание и притисоци кон економските субјекти и дали е загрижувачки овој факт. Согласно Законот, банкарската супервизија и регулатива претставува примарна активност на Народната банка на Република Македонија, и соодветно како обврска треба и мора да му биде во надлежност доделена на некој од вицегувернерите во Народната банка на Република Македонија. Од своја страна вице гувернерите во Народната банка на Република Македонија се назначуваат односно избираат во со закон предвидена транспарентна постапка. Нивната одгово­р­но­ст е исто така со закон прецизно дефинирана. За разлика од вице гуве­рнерите, господинот Зоран Јовановски, кој очигледно во согласност со некои структури во Република Македонија ја обавуваше оваа функција, беше само вработен како советник во Народната банка на Република Македонија без никакви обврски и одговорности спрема Народната банка на Република Македонија какви што ги имаат вице гувернерите кои што во нормален случај би требало да ја обавуваат супервизијата врз останатите банки во Република Македонија. Очигледно некој го штител и некој ги користел податоците со кои располагал господинот Зоран Јовановски.

Господинот Зоран Јовановски пред неколку недели се вработува во Комерцијална банка, една од банките кои што го имаат доминантното место на македонскиот пазар, меѓутоа една од банките која што се тркаат за позиција, нормално пазарна, во банкарскиот сектор во Република Маке­до­нија. Во бордот на директори во оваа банка членуваат сите оние десетина големи бизнисмени, транзициски богаташи или олигарси, сите оние бизни­сме­ни кои некаде на крајот на 80-тите години возеа возила од типот на 101, сега имаат капитал во вредност од милијарди. Според Законот вице гувернерите на Република Македонија кои во нормални ситуации треба да ја обавуваат супер визијата во банките, според законот тие не смеат две години после нивното излегување од Народната банка да бидат ангажирани или вработени во било која друга банка. А, во овој случај имаме лице кое што ја обавувало супер визијата, до денеска работи во Народната банка, располага со сите податоци за кои што ќе спомнам подоцна од каков тип се тие податоци, од наредниот ден оди во една банка. Значи, тука постои многу сериозна опасност за нарушување и дисторзија на целиот банкарски и економски систем во Република Македонија.

Со какви податоци располагал Зоран Јовановски. Располагал со податоци со колку средства располага секоја од банките во Република Македонија, вклучително и Комерцијална банка, за која што се испостави дека е банката за која што тој и претходно работел додека тој бил ангажиран во Народната банка. Колкави депозити има во секоја од банките во Република Македонија. Каков е кредитниот регистар на секоја од банките во Република Македонија. Со кои клиенти работи од секоја во банките во Република Македонија. Каква стратегија има секоја од банките во Република Македонија. Какви цени остварува секоја од банките на Република Маке­до­нија. Какви инвестиции планира во секоја од банките во Република Маке­донија. Ги знае сите силни, но и сите слаби страни на секоја од банките во Република Македонија, ги знае сите можности, но и сите ризици на секоја од банките во Република Македонија. Во нормална развиена држава ваков скандал не е дозволен. Лице кое располага со овие податоци.

Прво, не смеело да ја работи оваа работа, а да ја нема позицијата која што со закон треба да ја има. Второ, во случај кога ги има сите овие податоци очигледно станува злоупотреба од најтежок вид неговото вработување во Комерцијална банка. Дали некој во Република Македонија, вклучително и заменик координаторот на СДСМ или било кој од членовите на новиот извршен одбор делегирани од постарите членови на СДСМ може да излезе и да потврди дека Комерцијална банка и СДСМ нема да ги злоупотребат податоците со кои што очигледно располага господинот Зоран Јовановски. Меѓутоа, системот во Република Македонија и системот во секоја нормална држава не може да се ослонува на една јавна изјава на господинот Зоран Јовановски дека тој е професионалец и нема да ги злоупотреби податоците кога е опкружен со лица со сомнително минато.

Прашањето го упатувам до Владата на Република Македонија.